**Förbidde för Hilligabend – Pastor i.R. Jibbe-Edo Ahlrichs, Wiesmoor**

*Bi dat Gebed, wat nu kummt, singt wi dree mal: "Vull Bliedskupp willt wi singen" (Nr. 169 in dat Plattdüütsch Gesangbook „Dor kummt een Schipp“), immer wenn ik segg: Wi priest di un singt."- Un nun laat uns beden.*

Gott, uns Vader, du maakst dat good mit uns. As en lütt Kind büst du up de Eer kamen un hest dat Elend van de Welt dor in de naare Stall mitföhlt. Du wullt nich, dat dat so blifft un dat wi alltied so wieder maakt mit Unrecht un Gewalt. De Oss un de Esel an de Krübb wiest uns, dat dien Weisheit anners is as dat, wat wi Minsken uns utdenkt. Laat uns doch all klook werden un hören up dat, wat du uns seggst. Dien Woord kann uns wiesen, wo wi Free find't.

*Wi priest di un singt: " Vull Bliedskupp ..."*

Gott, uns Vader, as en Moder hest du uns leev un wiest uns, wo wi sachtmodig un vörsichtig mitnanner umgahn könt. Wi bruukt dat Groode un Starke nich un ok nich dat Klookween. Elk kann Leevd geven un mitföhlen, wenn annern lieden mööt't. Help dat wi dat as wertvull un wichtig in uns Seel upnehmt. Laat uns Freud doran finnen, annern leev to hebben un Minsken to helpen, de lied't. Laat uns marken, wo good dat deit, wenn wi na dien Leevde leevt. Un wor wi nich helpen könt, dor maak du, dat dat beter ward.

Wor Minsken in Düstern leevt wegen Truur of Krankheit of anner Elend in ehr Huus, dor bring Hülp un maak dat hell.

*Wi priest di un singt: "Vull Bliedskupp ..."*

Gott, uns Vader, wat denkst du woll van de Minsken, de Krieg un Terror maakt, de annern Angst maken willt un van dien Leevd nix kennt? Laat uns nich vull van Hass un schlecht Gedanken werden, wenn wi seecht, wat in de Welt passeert. Wi bed't för de, de in Berlin to Dood kamen sünd un för ehr Angehörigen. Help du de Minsken, de wat afkregen hebbt un laat ehr weer gesund werden. Help du all Christen in de Welt, de wegen ehr Gloov lieden mööt't un verfolgtwerd't. Stah du all Minsken bi,de nich in Free na ehr Geweeten leven könt. Geev uns nu to Wiehnachten Kraft un en fasten Grund för uns Gloov, dat wi Mood hollt för dat wat kummt un gern na dat leevt, wat in dien Riek gellt. *Wi priest di un singt: "Vull Bliedskupp ..."*